時宰生日詩六首  其一
作者：周紫芝
朝代：宋

paragraphs: 后皇開玉堂，仙官儼成列。
奕奕峨長纓，珊珊鳴珮玦。
中有一真仙，容華燦冰雪。
維時值中原，格鬬彌歲月。
帝命下撫摩，聊用究施設。
王綱墜莫舉，獨以一手挈。
至言等藥石，黔黎盡生活。
帝曰伊誰能，何以報殊烈。
爵之白玉漿，奏以雲門闋。
徘徊上璇穹，千秋拱雲闕。